Running Man

Ahli

Ahli asal Running Man terdiri daripada Yoo Jae-suk, Gary, Haha, Ji Suk-jin, Kim Jong-kook, Lee Kwang-soo dan Song Joong-ki. Song Ji-hyo pada asalnya merupakan tetamu untuk episod 2-5. Beliau secara rasmi menyertai program ini di dalam episod 6 tetapi tidak dapat hadir sehingga episod 7. Pada bulan April 2011, Song Joong-ki merekodkan episod terakhirnya (episod 41) pada bulan Mei dan meninggalkan program ini untuk memberi tumpuan terhadap kerjaya lakonan beliau tetapi kembali dalam episod 66 sebagai tetamu dan kemudiannya membuat penampilan kameo di dalam beberapa episod. Lizzy pada asalnya merupakan tetamu untuk episod 13 dan 14 tetapi kemudiannya menyertai program ini bermula episod 18. Walau bagaimanapun, beliau meninggalkan program ini sejak episod 26 kerana konflik penjadualan bersama kumpulan After School. Beliau kemudiannya kembali sebagai tetamu dalam episod 292 selepas 5 tahun sejak penampilan terakhirnya. Pada 25 Oktober 2016, Gary mengumumkan akan meninggalkan program ini untuk memberi tumpuan terhadap kerjaya muzik beliau tetapi kembali sebagai tetamu seminggu kemudian. Pada 3 April 2017, pelbagai media telah mengesahkan bahawa Running Man menambah Jeon So-min dan Yang Se-chan sebagai ahli.

Terkini

Bermula episod 48, ahli-ahli mengambil bahagian dalam beberapa misi untuk menjadi pemenang di akhir perlumbaan. Misi-misi merupakan asas Running Man dengan ahli-ahli cuba untuk mengelakkan hukuman atau untuk memenangi hadiah. Lebih daripada satu misi dijalankan dalam setiap episod dengan misi perlumbaan menjadi kemuncak episod. Format rancangan ini bertukar daripada format "misi perlumbaan + misi lain" kepada satu perlumbaan yang panjang dengan misi semasa perlumbaan.

Antarabangsa

Pada bulan November 2011, hak untuk menyiarkan rancangan ini telah dijual kepada sembilan negara di Asia iaitu Taiwan, Thailand, Indonesia, China, Hong Kong, Jepun, Singapura, Kemboja dan Malaysia. Pada bulan Januari 2013, SBS mengumumkan Running Man in Asia sebagai salah satu projek besar untuk tahun 2013. Penerbit Jo Hyo-jin, menyatakan bahawa program ini akan menjelajah dua negara Asia semasa separuh pertama tahun 2013. Program ini sebelum ini telah pergi ke Thailand, China dan Hong Kong untuk penggambaran. 
Penerbit Im Hyung-taek mengesahkan bahawa program ini akan menjalani penggambaran di Macau, China dan Hanoi, Vietnam pada awal bulan Februari dan episod berikut disiarkan pada lewat bulan Februari dan awal bulan Mac. Pada bulan Februari 2014, Jo Hyo-jin mengumumkan bahawa program ini telah dijemput oleh Suruhanjaya Pelancongan Australia untuk menjalani penggambaran di Australia. Mereka menjalani penggambaran di sana pada pertengahan bulan Februari dan episod berikut disiarkan pada bulan Mac.
Pada bulan Mei 2014, ia telah diumumkan bahawa Running Man versi China bergelar Hurry Up, Brother akan disiarkan pada tahun 2014 menerusi Zhejiang Television. Ahli dari versi Korea juga mengambil bahagian dalam versi China. Pada bulan Februari 2016, ia juga dilaporkan bahawa krew sedang mempertimbangkan episod mengambil tempat di Dubai di mana mereka kemudiannya menjalani penggambaran pada akhir bulan Februari. Episod tersebut disiarkan pada bulan Mac.

Kontroversi

Pada 14 Disember 2016, Kim Jong-kook dan Song Ji-hyo telah diumumkan akan meninggalkan Running Man dengan format semasa akan berakhir. Musim baru dengan format berlainan dibintangi ahli yang masih kekal dan ahli baru, Kang Ho-dong akan mula disiarkan pada bulan Januari 2017. Reaksi peminat pada mulanya bercampur. Susulan pendedahan bahawa Song Ji-hyo dan Kim Jong-kook tidak diberi maklumat tentang pembuangan mereka, peminat memberikan reaksi negatif. Selain itu, berita tentang Kang Ho-dong menolak tawaran untuk menyertai musim baru menyebabkan kemungkinan musim kedua Running Man dibatalkan. Pada 16 Disember 2016, sebuah perjumpaan diadakan di mana semua ahli bersetuju untuk mengakhiri rancangan ini bersama-sama pada bulan Februari 2017 dengan program baru akan disiarkan sebagai pengganti. Walau bagaimanapun, pada 24 Januari 2017, SBS mengumumkan bahawa Running Man akan terus bersiaran bersama ahli sedia ada. Keputusan ini dibuat selepas Nam Seung-young, Naib Presiden baru Ibu Pejabat Hiburan SBS mengadakan perbincangan lanjut bersama setiap ahli mengenai masa hadapan program ini. Selepas memohon maaf kepada Kim Jong-kook mengenai semua isu berkenaan program ini, Kim kemudiannya terlibat secara aktif dalam meyakinkan ahli lain untuk terus bekerja dalam Running Man.